Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymisen perusteella muutetun yhtenäisen asiakirjan julkaiseminen

(2021/C 495/06)

Euroopan komissio on hyväksynyt tämän vähäisen muutoksen komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Tämän vähäisen muutoksen hyväksymistä koskeva hakemus julkaistaan komission eAmbrosia-tietokannassa.

YHTENÄINEN ASIAKIRJA

”Aceite del Bajo Aragón”

EU-nro: PDO-ES-0118-AM01 – 10. helmikuuta 2020

☒ SAN ☐ SMM

1. [SAN:n tai SMM:n] nimi tai nimet

”Aceite del Bajo Aragón”

2. Jäsenvaltio tai Kolmas Maa

Espanja

3. Maataloustuotteen tai elintarvikkeen kuvaus

3.1. Tuotelaji

Luokka 1.5 Rasvat (voi, margariini, öljyt jne.)

3.2. Kuvaus 1 kohdassa nimetystä tuotteesta

”Aceite del Bajo Aragón” on ekstra-neitsytoliiviöljyä, joka on valmistettu sellaisista Empeltre-, Arbequina- ja Royal-lajikkeiden oliiveista, jotka on viljelty, jalostettu ja pakattu tuote-eritelmässä määritetyllä tuotanto-, jalostus- ja pakkausalueella.

Tuotteeseen käytettyjen oliivien on oltava yksinomaan Empeltre-, Arbequina- ja Royal-lajikkeiden oliiveja. Empeltre-lajikkeen osuuden tuotteeseen käytetyistä oliiveista on oltava vähintään 80 prosenttia, sillä se on tuotantoalueen viljellyin lajike ja tärkeä tuotteen historian vuoksi. Muiden lajikkeiden osuus saa olla enintään 20 prosenttia.

Alkuperänimityksen ”Aceite del Bajo Aragón” kattamien öljyjen on oltava ekstra-neitsytoliiviöljyä, ja niillä on oltava seuraavat ominaisuudet:

Aistinvaraiset ominaisuudet:

Ulkonäkö Puhdas; ei kalvonmuodostumista, sameutta tai epäpuhtautta, joka vähentäisi öljyn läpikuultavuutta Väri Keltaisen sävyt kirkkaasta kullankeltaisesta tummaan kullankeltaiseen Maku Kauden alussa hedelmäinen, hieman mantelinmakuinen; makeahko ja hieman kirpeä, muttei kitkerä Arviointipaneelin vähimmäisarviointi Luokittelu ekstra-neitsytoliiviöljyksi

Fysikaaliset ja kemialliset ominaisuudet:

Happamuusprosentti enintään (öljyhappo %): ≤ 0,80

Peroksidiluku enintään (mekv O2/kg): 20

K270 (nm) enintään: 0,15

K232 (nm) enintään: 2,00

Kosteus- ja haihtuvien ainesten pitoisuus enintään (%): 0,15

Epäpuhtausprosentti enintään: 0,10

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Aceite del Bajo Aragón -oliiviöljyn raaka-aineena käytetään 4 kohdassa määritetyllä maantieteellisellä alueella viljeltyjä Empeltre-, Arbequina- ja Royal-lajikkeiden oliiveja.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Oliivit tuotetaan ja öljy valmistetaan yksinomaan 4 kohdassa määritetyllä maantieteellisellä alueella.

Oliivien, joista kyseisellä alkuperänimityksellä suojattu öljy valmistetaan, on oltava peräisin määritetyllä maantieteellisellä alueella sijaitsevilta rekisteröidyiltä viljelmiltä. Tuotteeseen saa käyttää vain sallittujen lajikkeiden oliiveja, jotka on viljelty tuote-eritelmässä määritettyjä viljelykäytäntöjä noudattaen.

Öljy tuotetaan tuotantoalueella sijaitsevissa rekisteröidyissä puristamoissa, jotka täyttävät asetetut vaatimukset.

Öljy on erotettava oliiveista 48 tunnin kuluessa niiden korjaamisesta. Tuotantoprosessi koostuu seuraavista vaiheista:

— oliivien pesu

— jauhaminen, johon voidaan käyttää joko murskainta (perinteinen menetelmä) tai mekaanista jauhatuskonetta (jatkuvasyöttöinen menetelmä)

— massan sekoittaminen

— vaiheiden erottelu jommallakummalla seuraavista menetelmistä: — perinteinen menetelmä, jossa öljy erotetaan kiinteästä aineesta puristamalla — jatkuvasyöttöinen menetelmä, jossa käytetään sentrifugia

— varastointi.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Tämän alkuperänimityksen kattamat öljyt on pakattava tuotantoalueen muodostavien kuntien alueella.

Öljy on pakattava enintään viiden litran vetoisiin lasisiin, keraamisiin, polyeteenistä valmistettuihin tai metallisiin astioihin.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Laitoksilla, joissa öljy pakataan, on oltava sääntelyneuvoston valitseman valvontaelimen myöntämä vaatimustenmukaisuustodistus, ja niiden on käytettävä pakkausten etiketeissä mainintaa ”Denominación de Origen Protegida ”Aceite del Bajo Aragón”” (suojattu alkuperänimitys ”Aceite del Bajo Aragón”) sekä sääntelyneuvoston myöntämää numeroitua etikettiä, joka mahdollistaa tuotteen jäljittämisen kaupan pitämisen aikana.

4. Maantieteellisen alueen tarkka rajaus

Alkuperänimityksellä ”Aceite del Bajo Aragón” varustettujen öljyjen tuotantoalue on Aragonian itsehallintoalueen länsiosassa Zaragozan ja Teruelin maakuntien välissä sijaitseva luonnollinen alue.

Maantieteellinen alue käsittää seuraavat kunnat: Aguaviva, Alacón, Albalate del Arzobispo, Alborge, Alcañiz, Alcorisa, Alloza, Almochuel, Almonacid de la Cuba, Andorra, Arens de Lledó, Ariño, Azaila, Beceite, Belchite, Belmonte de San José, Berge, Bordón, Calanda, Calaceite, Cañizar del Olivar, Caspe, Castelserás, Castelnou, Castellote, Chiprana, Cinco Olivas, Cretas, Crivillén, Escatrón, Estercuel, Fabara, Fayón, Fórnoles, Foz-Calanda, Fuentes de Ebro, Fuentespalda, Gargallo, Híjar, Jatiel, La Cebollera, La Codoñera, La Fresneda, La Ginebrosa, La Mata de los Olmos, La Portellada, La Puebla de Híjar, La Zaida, Lagata, Letux, Lledó, Los Olmos, Maella, Más de las Matas, Mazaleón, Mequinenza, Molinos, Monroyo, Nonaspe, Oliete, Parras de Castellote, Peñarroya de Tastavins, Quinto de Ebro, Ráfales, Samper de Calanda, Sástago, Seno, Torrecilla de Alcañiz, Torre de Arcas, Torre del Compte, Torrevelilla, Urrea de Gaén, Valdealgorfa, Valdeltormo, Valderrobres, Valjunquera ja Vinaceite.

5. Yhteys maantieteelliseen alueeseen

Aceite del Bajo Aragón -öljyn tuottamiseen käytetyt oliivilajikkeet ovat peräisin tuotantoalueelta. Empeltre ja Royal ovat todistetusti kotoperäisiä lajikkeita, kun taas Arbequina-lajike tuotiin alueelle katalonialaisesta naapurikunnasta 1800-luvulla. Varhaisimmat todisteet öljyn tuotannosta alueella ovat peräisin latinankielisen 300-luvulla eläneen runoilijan Rufus Festus Avieniuksen kirjoittamasta teoksesta Ora maritima (Meren rannikko). Hän kertoo, vuonna 550 eKr. päivättyyn kirjoitukseen vedoten, kuinka eräät merenkulkijat purjehtivat Ebro-jokea ylös käydäkseen ranta-asukkaiden kanssa kauppaa öljyn, viinin ja viljan hankkimiseksi. Ora maritima -teoksessa Ebroa kutsutaan nimellä Oleum flumen, joka tarkoittaa öljyjokea. Vuonna 1798 ilmestyneessä teoksessaan Historia de la Economía Política de Aragón (Aragonian talouspolitiikan historia) Ignacio de Asso viittaa moneen otteeseen Bajo Aragónin oliivipuihin.

”Aceite del Bajo Aragón” alkoi tulla tunnetuksi nykyisessä muodossaan 1800-luvun lopulla. Tämä tapahtui samoihin aikoihin, kun Bajo Aragónissa valmistetun öljyn päämarkkina-alueelle, vilkkaaseen Tortosaan saapui useita suuria yrityksiä, jotka halusivat hyödyntää paikallisen öljyn ominaisuuksia. Samoihin aikoihin useita yrityksiä asettui Alcañiziin, mikä mahdollisti Bajo Aragónissa valmistetun öljyn ostamisen suoraan tuotantoalueelta, jolloin ne välttivät Tortosan alueen kovan kilpailun. Toinen tärkeä, 1900-luvun alusta peräisin oleva kirjallinen lähde todistaa, että Aceite del Bajo Aragón -öljy oli hyvin tunnettu. Kyseessä on Isidro Aguiló y Cortésin vuonna 1918 kirjoittama teos nimeltä Elaboración del Aceite de Oliva (Oliiviöljyn valmistus). ”Aceite del Bajo Aragón” oli 1900-luvun ensimmäisenä kolmanneksena arvostettua myös gastronomien kuten Teodoro Bardajín ja Dionisio Pérezin keskuudessa. Vuosien saatossa alueen ulkopuolella on kehittynyt sanonta, jonka mukaan ”Aceite del Bajo Aragón” on maailman parasta oliiviöljyä. Samaa mieltä on myös Daniel Magrané kirjassaan El aceite de oliva en España (Oliiviöljy Espanjassa) (kustantaja: Espaso Calpe, 1961).

Tuotantoalue sijaitsee Ebro-joen vajoaman kaakkoisosassa, joka tunnetaan nimellä Bajo Aragón. Myös Aguavivas-, Martín, Regallo-, Guadalope- ja Matarrañajokien jokilaaksot sijaitsevat kyseisellä alueella. Alue on kuivaa, ja sateet ovat epäsäännöllisiä ja niukkoja, koska se on eristyksissä sekä Välimeren että Atlantin vaikutuksilta. Mannermaisen ilmaston johdosta lämpötilanvaihtelut ovat suuria. Tämän lisäksi voimakas koillistuuli, joka tunnetaan nimellä cierzo, lisää alueen kuivuutta.

Alueen maasto on tasaista tai loivasti kumpuilevaa. Korkeus vaihtelee Caspen 122 metristä Alcorisan 632 metriin. Maaperä on kalkkipitoista ja sisältää kipsikarbonaattikerrostumia, jotka ovat ominaisia lämpimien ja kuivien järvialueiden mioseenikerrostumille.

Vuotuinen sademäärä vaihtelee Caspen 327,9 mm:stä Alcañizin 367,9 mm:iin. Vuoden keskilämpötila on Alcañizissa 14,3 °C ja Caspessa 15 °C. Alcañizissa ylin keskilämpötila on 19,9 °C ja alin 8,8 °C, Caspessa 20,6 °C ja 9,3 °C. Näin ollen lämpötilanvaihtelut ovat suuria: lämpötila voi vaihdella yli 18 °C. Maalis-lokakuun korkeimmat lämpötilat ovat yli 25 °C, ja kesäkuukausina ylin keskilämpötila on yli 35 °C. Toinen alueen ilmaston erityispiirre on lämpötilainversio. Talvisin korkeapaineen vallitessa kylmä ilma laskeutuu alempiin ilmakerroksiin muodostaen pitkään jatkuvaa kylmää sumua, jolloin enimmäislämpötila jää alle 6 °C:seen, kun taas korkeammalla, sumukerroksen yläpuolella, se voi nousta 15 °C:n yläpuolelle.

Viljelyyn soveltuvat menetelmät, maaperän kunnossapito, kasvien lannoitus ja karsiminen sekä tuholaiseläinten ja tautien torjunta yhdessä maantieteellisten ominaisuuksien kanssa muodostavat otolliset olosuhteet oliivinviljelyyn.

Tuote-eritelmän julkaisutiedot

Suojatun alkuperänimityksen ”Aceite del Bajo Aragón” tuote-eritelmä

(1) EYVL L 179, 19.6.2014, s. 17.